Varsinaista sakkoa ei voi postittaa ulkomaille.

Nopeuskameroiden kuvaamat virolaiset alkavat saada Suomen poliisilta postia Viroon ilmeisesti kesäkuun alussa, kertoo Uutissuomalainen.

Virolaiset saavat ilmoituksen, jossa kerrotaan, että sakon voi noutaa Helsingin Malmin poliisitalolta tai voi ilmoittaa oikean kuljettajan.

– Ilmoitukseen laitetaan määräaika, ja jos omistaja ei ilmoita mitään, voimme laittaa ulkomaalaisen henkilön käytännössä heti etsintäkuulutukseen, kertoo poliisin liikenneturvallisuusyksikön johtaja, ylikomisario Dennis Pasterstein Uutissuomalaiselle.

Varsinaista sakkoa ei voi postittaa, koska rikosoikeudellisia seuraamuksia ei voi lähettää ulkomaille.

Uusi käytäntö alkaa Virosta, koska peltipoliisit kuvaavat ulkomaisista rekisterikilvistä eniten juuri virolaisia kilpiä.